Nahid Rezay er 25 år og fra Iran. Gift og mor til to drenge på 1 og 9 år. Forrige fredag var hun landets måske mest omtalte kvinde, uden at nogen kendte hende. Det var hende, der var hovedårsagen, til at udlændinge- og integrationsminister Inger Støjberg blev evakueret fra Udrejsecenter Sjælsmark i Nordsjælland.

Hun sidder med benet oppe på sengen sammen med sin lille søn og sin mand, Mouradbeigi Hooshyar. Lige over venstre knæ, har hun et stort, men ikke dybt sår, og hun er nødt til at gå med krykker. For da ministerbilen kørte, løb Nahid Reazy efter den. Hun røg ind over frontpartiet og blev kastet af.

Få øjeblikke tidligere havde hun været så tæt på Inger Støjberg, at livvagterne besluttede at evakuere ministeren, men Nahid Rezay afviser, at hun skubbede eller gik fysisk til angreb på Inger Støjberg.